text: Øjenvidne: Der var spiritusflasker ved liget
  20 november 2014 kl. 13.54
  Torsdag formiddag blev et lig af en mand fundet i et krat i Christiansfeld ved Kolding. Et øjenvidne fortæller, at der lå flere flasker spiritus omkring den afdøde.
  Torsdag formiddag har Sydøstjyllands Politi sat gang i en undersøgelse af fundet af et lig i Christiansfeld.
  Det var en mand fra lokalområdet, der fandt den døde mand i et krat i byen.
  - Der lå vodka- og martiniflasker omkring ham, og så en cykel og et landkort. Jeg vil tro, han var omkring 35 år gammel, fortæller han til TV SYD.
  Han gjorde det makabre fund torsdag formiddag, da han var ude med en miljøtekniker for at finde brandgange i området.
  - Det var rigtig ubehageligt. Jeg er ikke så stærk til sådan noget, siger manden til TV SYD.
  Øjenvidnet er lokalkendt, men han genkendte ikke den døde. Han tror derfor, at det er en person, der ikke kommer fra Christiansfeld.
  